MANAGEMENTUL RISCULUI ÎN ACTIVITATEA RESURSELOR UMANE

PROCESUL DE MANAGEMENT AL RISCULUI
 

Riscul în activitatea unei firme se referă la probabilitatea de a nu se respecta obiectivele stabilite în termeni de performanta (nerealizarea standardelor de calitate), program (nerespectarea termenului de execuţie) si cost (depăşirea bugetului). 

Element de risc este orice element care are o probabilitate măsurabilă de a devia de la plan. Aceasta presupune desigur existenţa unui plan. Strategiile, planurile şi programele firmei constituie elemente care permit prefigurarea realităţii şi apoi confruntarea realizărilor efective cu rezultatele aşteptate. Pentru realizarea obiectivelor firmei este necesară derularea unor seturi de activităţi. O activitate, notată (a), poate fi considerată element de risc dacă sunt îndeplinite simultan următoarele două condiţii:

                            0 < P(a) < 1 (1)

                            L(a) = 0       (2)

unde:     P(a) = probabilitatea ca un eveniment (a) să se producă

              E(a) = efectul evenimentului (a) asupra obiectivelor 

              L(a) = evaluarea monetară a lui E(a)

Managementul riscului este un proces ciclic, cu mai multe faze distincte: 

· identificarea riscului, 

· analiza riscului 

· reacţia la risc. 
În faza de identificare a riscului se evaluează pericolele potenţiale, efectele şi probabilităţile de apariţie ale acestora pentru a decide care dintre riscuri trebuie prevenite. Practic, în această fază se identifică toate elementele care satisfac condiţiile (1) şi (2). 

Totodată, se elimină riscurile neconcordante, adică acele elemente de risc cu probabilităţi reduse de apariţie sau cu un efect nesemnificativ. Aceasta înseamnă că pot fi neglijate acele elemente pentru care P(a) sau L(a) tind către zero.

Identificarea riscurilor trebuie realizată în mod regulat. Aceasta trebuie să ia în considerare atât riscurile interne cât şi pe cele externe. Riscurile interne sunt riscuri pe care echipa managerială le poate controla sau influenţa, în timp ce riscurile externe nu se află sub controlul acesteia.

Riscul poate fi identificat folosind diferite metode:

· întocmirea unor liste de control care cuprind surse potenţiale de risc, cum ar fi: condiţii de mediu, rezultatele aşteptate, personalul, modificări ale obiectivelor, erorile şi omisiunile de proiectare şi execuţie, estimările costurilor şi a termenelor de execuţie etc.;

· analiza documentelor disponibile în arhiva firmei, pentru identificarea problemelor care au apărut în situaţii similare celor curente; 

· utilizarea experienţei personalului direct productiv (şefi de secţii şi de echipe) prin invitarea acestora la o şedinţă formala de identificare a riscurilor. De multe ori oamenii de pe teren sunt conştienţi de riscuri şi probleme pe care cei din birouri nu le sesizează. O comunicare eficientă teren - birouri este una dintre cele mai bune surse de identificare şi diminuare a riscurilor;

· identificarea riscurilor impuse din exterior (prin legislaţie, schimbări în economie, tehnologie, relaţii cu sindicatele) prin desemnarea unei persoane care să participe la întrunirile asociaţiilor profesionale, la conferinţe şi care să parcurgă publicaţiile de specialitate. 
Faza de analiză a riscului ia în considerare riscurile identificate în prima fază şi realizează o cuantificare aprofundată a acestora. Pentru analiza riscului se foloseşte un instrumentar matematic divers, mergând de la analiza probabilistică la analiza Monte Carlo. Alegerea instrumentarului matematic trebuie să fie adaptată necesităţilor analizei şi să ţină seama de acurateţea datelor disponibile.

Cea mai simplă metodă de cuantificare a riscurilor este aceea a valorii aşteptate (VA), care se calculează ca produs între probabilităţile de apariţie ale anumitor evenimente şi efectele acestora:

VA(a) = P(a) x E(a)      (3) 

unde:   VA(a) = valoarea aşteptată a evenimentului (a)

            P(a) = probabilitatea de apariţie a evenimentului (a)

            E(a) = efectul apariţiei fenomenului (a)

De exemplu, în cazul unei firme de construcţii, determinarea riscului are un impact major în calculaţia costurilor şi implicit în activitatea de ofertare - licitare. Astfel, dacă în timpul pregătirii documentaţiei pentru participarea la o licitaţie pentru adjudecarea unei lucrări s-a identificat riscul de a se întâlni un strat de rocă dură în timpul săpării fundaţiei, antreprenorul se poate asigura împotriva acestui risc calculând valoarea aşteptată a producerii acestui fenomen şi o poate include în calculele pentru elaborarea devizului ofertă. Concret, dacă costul suplimentar antrenat de efectuarea de săpături în rocă dură pentru o anumită lucrare este de 100.000 milioane lei, iar probabilitatea ca să se întâlnească rocă dură a fost estimată la 30%, valoarea aşteptată a acestui risc va fi:

VA(a) = 0,30 x 100.000 = 30.000 milioane lei

Antreprenorul poate să includă în valoarea ofertei suma de 30.000 milioane lei pentru prevenirea acestui risc, ştiind că după un număr suficient de mare de licitaţii, indiferent de rezultatul acestora, se vor acoperi costurile riscului.

Având în vedere faptul că estimarea probabilităţilor este un proces cu un grad mare de subiectivitate, rezultatele obţinute prin metoda valorii aşteptate sunt de obicei utilizate ca date de intrare pentru analize ulterioare.  

Simulările constituie o metodă avansată de cuantificare a riscurilor. Simularea utilizează un model al unui sistem pentru a analiza performanţele sau comportamentul sistemului. Pentru proiectele de construcţii cel mai frecvent se foloseşte simularea Monte Carlo a programului de execuţie şi a costurilor asociate activităţilor. Această tehnică simulează realizarea obiectivelor de un număr mare de ori furnizând o distribuţie statistică a rezultatelor.


Această curbă – S arată probabilităţile cumulate ale realizării obiectivului până la o anumită dată. De exemplu, există o probabilitate de 50% ca obiectivul să fie atins în 145 zile. Datele de realizare a obiectivului din partea stângă prezintă riscuri mai mari decât cele din partea dreaptă a graficului.

Arborii decizionali sunt instrumente care descriu interacţiunile cheie dintre decizii şi evenimentele aleatoare, aşa cum sunt percepute de către decidenţi. Ramurile arborelui reprezintă fie decizii (reprezentate ca pătrate), fie rezultate aleatoare sau incerte (reprezentate sub forma unor cercuri). Figura următoare prezintă un exemplu de arbore decizional.

Figura nr. 12 - Arbore decizional




· Valoarea aşteptată (VA) a unui efect = Efect x Probabilitatea de apariţie a efectului

· Valoarea aşteptată a unei decizii = suma valorilor aşteptate ale tuturor efectelor rezultând din acea decizie

· Programul “agresiv” are valoarea aşteptată de 36 milioane lei şi va fi preferat programului “conservator” care are o valoare aşteptată de 9 milioane lei. 

Reacţia la risc este faza de acţiune din cadrul ciclului managementului riscului, în care se încearcă: să se elimine riscurile; să se reducă riscurile şi / sau să se repartizeze riscurile. 

Eliminarea riscurilor are scopul de a îndepărta riscurile. Echipa managerială sau întreprinzătorul poate: să nu iniţieze o anumită tranzacţie sau afacere; să stabilească un preţ foarte mare, care să acopere riscurile; să condiţioneze oferta, etc. 

Cele mai multe dintre opţiunile care elimină riscul tind să scoată organizaţia din afaceri. O organizaţie cu aversiune prea mare faţă de risc nu va supravieţui mult timp şi ar trebui să-şi investească capitalul în altă parte.  
Diminuarea riscurilor se poate realiza printr-o serie de instrumente cum sunt: 

· programarea. Dacă riscurile sunt legate de termenul de execuţie programarea ştiinţifică a activităţilor cu ajutorul graficelor reţea poate diminua riscurile în limite rezonabile. 

· instruirea. Multe riscuri sunt legate de securitatea muncii. Aceasta influenţează productivitatea şi calitatea lucrărilor. Prin programe de instruire şi conştientizare în domeniul securităţii muncii se poate reduce probabilitatea producerii accidentelor şi efectul acestora.

· reproiectarea. Riscurile pot fi de multe ori diminuate printr-o reproiectare judicioasă a echipelor de muncă, fluxurilor de materiale, folosirii echipamentelor şi a forţei de muncă. 
Repartizarea riscurilor este de asemenea un instrument performant de management al riscului. Aceasta se referă la părţile care vor accepta o parte sau întreaga responsabilitate pentru consecinţele riscului. Repartizarea riscului trebuie să se facă ţinându-se seama de comportamentul faţă de risc al diferitelor organizaţii implicate. În acest sens regula generală de alocare a riscului este să se aloce riscul părţii care poate să îl suporte şi să îl controleze cel mai bine.

Strategia de contractare constituie un mecanism esenţial în repartizarea riscului. Riscurile pe care şi le asumă firma sunt în mod obişnuit formalizate prin contracte cu beneficiarii. Riscurile legate de resursele umane sunt acoperite, cel puţin parţial, prin încheierea contractelor colective şi individuale de muncă. În majoritatea cazurilor, riscurile legate de materiale şi echipamente pot fi transferate furnizorilor acestora, prin garanţiile pe care aceştia le oferă. Unele riscuri pot fi îndepărtate prin încheierea unor contracte de asigurare. Compania de asigurări îşi asumă o parte din riscuri în schimbul unui preţ (prima de asigurare). Dacă riscul se produce în condiţiile specificate prin contractul de asigurare, asiguratorul va rambursa partea asigurată sau toate pierderile suferite datorită riscului. Dacă riscul nu apare, asiguratorul păstrează prima de asigurare.

Un proces formalizat de management al riscului va da rezultate pozitive numai dacă ia în considerare toate aspectele acestuia. Performanţa în procesul de management al riscului este dată de calitatea managerilor şi a personalului implicat, şi anume de cea mai slabă verigă din cadrul său. Managerii firmei trebuie să se asigure că echipa care realizează managementul riscului este competentă şi a găsit o cale de mijloc între tehnicizarea excesivă a procesului şi acţiunea pe bază de intuiţie. 

RISCURI ALE INVESTIŢIEI UMANE

Strategia unei firme, obiectivele pe care ne propunem să le realizăm, ne conduc să admitem prezenţa factorului uman în ecuaţia afacerilor şi să înţelegem rolul capitalului uman în structura societăţii comerciale.

Cunoscând acţiunea şi efectele schimbărilor ce apar într-o firmă, managerii nu trebuie să trateze oamenii sau mai bine zis personalul ca un alt tip de resurse în afaceri, ca o altă variabilă a relaţiilor mix-manageriale, pentru că personalul condus cere mai mult de la manager. Orice firmă care doreşte să prospere, să supravieţuiască schimbărilor ce apar în mediul economic trebuie să investească în capitalul uman, să-i educe, să-i dezvolte o anumită cultură.

Datorită influenţei factorilor exteriori cum ar fi sindicatele, diverse asociaţii profesionale sau cultura mediului de afaceri, fiecare firmă răspunde diferit la ideea de a dezvolta capitalul uman.

Majoritatea firmelor trebuie să-şi construiască managementul pornind de la elementul uman. Ele trebuie să constate că oamenii sunt flexibili, că anticipează schimbările, deci că este nevoie să se investească în aceste capacităţi ca într-o alternativă ce generează progres şi profit.

Pentru a forma un colectiv elastic, solidar, productiv, inovator şi cu perspective reale, trebuie acordată personalului firmei suficientă încredere pentru a împărtăşi cu el informaţiile, autoritatea şi sentimentele pe care le avem în calitate de manageri.

           Prin exercitarea rolului de manager va trebui să stabilim anumite limite pentru a ne putea păstra dreptul de veto. Nimeni nu tebuie lăsat să spere că veţi renunţa la aceste prerogative . Este esenţial ca în munca zilnică să cerem fiecărui subordonat să aibă iniţiativă, iar în activitatea de conducere vom cere întregului colectiv de a lua iniţiativa, de a-şi asuma răspunderea şi de a forma sub îndrumarea noastră un grup solidar.

Un manager trebuie să ajute colectivul să ajungă în stadiul în care fiecare membru îi acceptă pe ceilalţi cu suficientă încredere reciprocă, simţ de răspundere şi spirit de colaborare, astfel încât opiniile asupra oricărui subiect să poată fi exprimate şi discutate.

Eventualele conflicte de muncă trebuie tratate astfel încât pe viitor ele să nu împiedice colaborarea.

Pentru a ne forma un personal capabil să facă faţă şocurilor lumii în care trăim vom acorda:

· investiţii în personalul pe care-l conducem prin iniţierea unor programe de instruire;

· participarea la seminarii şi simpozioane în afara firmei;

· investirea profitului sau distribuirea unei cote parte de profit în sistemul de salarizare pentru a se reduce uniformizarea salariului.

· evitarea transferurilor fără sens şi a redistribuirilor;

· politică continuă de educaţie socio-profesionaIă, culturală, stil de viaţă, în completare la salariu şi funcţie;

· informare corectă a personalului. 

Este dificil să ne imaginăm o linie de prelucrare schimbându-se de la producţia de microbuze la cea de produse cosmetice la un anumit moment.

Un manager flexibil, adaptabil, trebuie să fie capabil să facă această schimbare foarte repede transformând talente, calificare, metode, reuşind astfel să transforme producţia oricât de diferită ar fi aceasta.

Oamenii demonstrează abilităţi remarcabile de adaptare la responsabilităţile generale ce le revin, adaptarea maşinilor, a computerelor fiind foarte dificilă când se face această tranziţie. 

Oamenii utilizează rapid resursele, produc resurse cu anumite rezultate, ei pot răspunde sau reacţiona de-a lungul unor multitudini de dimensiuni şi fără programarea capitalului, oamenii sunt inventivi, adaptabili, imaginativi, fiind singurii reprezentanţi ai capitalului uman. 

Ei sunt singurii capabili să planifice, coordoneze, organizeze, să îmbunătăţească performanţele, să controleze funcţiile esenţiale în managementul afacerilor, ei sunt gata să fie plini de atitudini valoroase, talente, abilităţi, ei sunt singurii care pot realiza capitalul.

Capitalul în afaceri reprezintă valori pe care le deţine firma, valori care aduc profit.

Există două forme ale capitalului în afaceri: 

· capitalul real, format din proprietăţi hard şi soft, care include instalaţiile fizice, echipamentele, proprietăţile inventariate etc.

· capitalul uman, în care includem oamenii, reputaţia noastră în afaceri, cultura firmei; acesta este un potenţial invizibil, dificil de identificat, intangibil şi nemăsurabil care contribuie mereu la profitul companiei noastre. Acest capital nu este prezentat niciodată într-un bilanţ, nu este măsurat şi este aproape imposibil de cuantificat.

Într-o lume a afacerilor supusă şanselor aleatoare ale riscului, multe firme nu investesc în capitalul uman.

Majoritatea maşinilor, utilajelor se dezintegrează printr-o utilizare repetată, se uzează, capitalul uman neutilizat la adevărata sa valoare tinde să se atrofieze şi să fie scos din uz. 

Un manager care a luat câteva decizii de-a lungul carierei lui este adesea mai puţin valoros ca un manager a cărui viziune de ansamblu asupra managementului firmei l-a făcut să păstreze şi să atragă un personal competent căruia i-a acordat o libertate suficientă incredinţându-i diverse răspunderi, rezistând astfel schimbărilor mai mult sau mai puţin favorabile.

Pentru a diminua riscurile managerul trebuie să respecte unele criterii de orientare asupra societăţii comerciale pe care o conduce:

· să creeze o structură organizatorică flexibilă şi adaptabilă;

· să se justifice validitatea verigilor administrative cât şi numărul lor;

· să menţină anumite nivele de supraveghere şi control;

· să adapteze atribuţiile oamenilor cărora li se încredinţează;

· să adapteze continuu principiile de politică economică, principii ce vor fi utilizate numai ca instrumente de orientare.

Managementul este şi va rămâne un proces continuu de evaluare şi luare a deciziilor asupra oamenilor, în esenţă a subordonaţilor. Este necesar să ne apreciem subordonaţii pe baza unor analize statistice referitoare la activităţile lor astfel încât trebuie:

· să valorificăm însuşirirle lor deosebite şi talentele lor;

· să acordăm oamenilor excepţionali posibilitatea să-şi poată aduce contribuţia maximă;

· să studiem pe acei executanţi care sunt buni şi mediocrii pentru a vedea dacă nu cumva există posibilităţi pentru a-i ajuta să se dezvolte;

· să-i asistăm când avem posibilitatea, dar nu trebuie să ne străduim să-i schimbăm ci să preluăm aptitudinile lor pozitive.

Drumul în care o firmă vede şi consideră capitalul sădit, indică adeseori modul în care compania va supravieţui schimbărilor.

Apar două culturi de afaceri:  
· cultura extractivă: este adoptată de acele firme care privesc capitalul uman ca o resursă ce este exploatată; Prin extracţie noi nu avem nevoie să dezvoltăm sau să educăm oamenii, să le creem condiţii de evoluţie, sau să investim în acest capital. Pur şi simplu, noi îl găsim, îl luăm şi îi epuizăm capacitatea.

· cultura educaţională: este adoptată de acele firme care plasează o valoare mare în potenţialul capitalului uman.

Acest capital uman, bine dezvoltat, educat şi apreciat la reala sa valoare este singurul capabil să facă faţă riscurilor conducând la consolidarea poziţiei firmei.  

a. Moduri de dezvoltare a capitalului uman

Majoritatea firmelor trebuie să se protejeze la diversele riscuri sau variaţii de schimbări prin:

· educarea oamenilor ei;

· puterea ei defensivă de schimbare;

· implementarea unei politici de educare şi dezvoltare a capitalului uman. Această politică va fi necesar să cuprindă:

1. Un proces de selecţie şi evaluare potenţială a resurselor fiecărui individ Trebuie să ne schimbăm criteriile de selecţie, să renunţăm la relaţii, protecţii sau alţi factori de acest gen, să reuşim să captăm capacităţile, acordându-le şanse de reuşită, pentru că oamenii pe care-i formăm astăzi vor fi o posibilă sursă de stabilitate şi echilibru a firmei de mâine.

2. Promovarea unor expuneri generale privind situaţia firmei. Executivul unei firme moderne trebuie să fie deosebit de bine informat iar rezultatul va fi un management de calitate. Nu este bine să adoptăm o poziţie de informare a diverselor nivele de resurse umane de felul "să le spunem cât au nevoie să cunoască". Este necesară o cultură educaţională proprie ciclică prin insistarea la fiecare nivel educaţional de management, nivelelor care-i aparţin. 

Managerii sunt judecaţi nu numai prin valoarea cantitativă a producţiei (raportul profit-pierdere), dar şi prin dezvoltarea lor de potenţial uman. Acesta trebuie să fie promovat, educat, păstrat şi mereu când apreciem valoric managerii trebuie să luăm în considerare acest element.

3. Păstrarea discreţiei. În management nu contează care este venitul managerilor care conduc firma, managerii vor fi trataţi nu ca o marfă ridicată, scumpă sau ca o verigă a procesului de management ci ca singurii în măsură să evalueze corect capacităţile oamenilor.

Valoarea unei capacităţi umane pentru a rezista şi evalua nu trebuie tratată cu suspiciune, delegarea responsabilităţii fără autoritate nu are sens, la fel şi prelungirea programului de lucru fără un obiectiv bine determinat.

4. Identificarea creativităţii Managerii trebuie să aibă libertate de acţiune, să creeze condiţiile şi procesele de care au nevoie, decât să li se ceară simplu să se complice cu cele create de alţii. Creativitatea şi imaginaţia sunt esenţiale în calitatea de a se adapta schimbărilor.

5. Delegarea de autoritate În cultura managerială a multor firme se minimalizează dorinţele de avansare ale oamenilor generalizându-se nivelul de conştiinţă a afacerii, considerându-se că:

- managerul este prea selectiv;

- el se gândeşte la viitorul propriu;

- el trebuie să sufere pentru afacerile lui.

Trebuie evaluate alternativele şi potenţialul unui manager valoros. 

Încrederea fundamentală în oameni, în calităţile lor şi dezvoltarea capacităţilor care nu sunt încă exploatabile trebuie avute în vedere de fiecare manager. Când ignorăm personalul firmei pe care o conducem, sau când îl penalizăm, interesul pentru firmă va scădea.

Politica economică a firmei va consta în investiţia umană, în dezvoltarea capitalului uman.

b. Modalităţi de distrugere a capitalului uman

Multe firme practică o formă represivă de distrugere a capitalului uman. Aceasta se manifestă prin:

1. Reducerea potenţialului uman  Neglijarea eforturilor de management şi a contribuţiilor umane prin înlocuirea abuzivă a lor cu proprietăţi hard - maşini, sisteme, proceduri automatizate şi automatice. Mulţi manageri uită că nici o maşină nu poate face vânzare sau conduce şi elabora o întreagă strategie de vânzare; pentru aceasta este nevoie de oameni.

2. Încurajarea disputelor Unii manageri excelează prin promovarea rivalităţilor, avantajelor finale sau a recompenselor finale pe care le acordă anumitor angajaţi privilegiaţi. Ei caută să-şi asigure succesul eliminând pe cel care a greşit într-un grup chiar dacă cumulate în final rezultatele au fost pozitive. Ei promovează viziuni limitate, distrugând psihicul subordonaţilor lor.

3. Păstrarea unor impresii eronate. Trebuie să acordăm oamenilor o şansă pentru evoluţie, să-i privim dinamic. Dacă unul din angajaţii noştri greşeşte trebuie să-i acordăm o a doua şansă. Nu trebuie să trăim cu o impresie eronată despre un anumit individ, trebuie să ne gândim că dacă investim într-o cultură educaţională vom observa apariţia unor identităţi noi, a unor oameni valoroşi care nu au avut posibilitatea să se testeze într-un anumit domeniu.

4. Penalizarea evoluţiilor pozitive Managerii motivează mereu că pot obţine rezultate favorabile dacă au o anumită investiţie, sau mai mult, au nevoie de o încurajare pentru a se dezvolta, a generaliza, a sintetiza obiectivele şi de a le difuza. 

Dacă acoperim aceste resurse şi îndemnuri pozitive prin restrângerea bugetelor de călătorii limitând delegaţiile de serviciu făcute în scopul de a vizita expoziţii, simpozioane, târguri:

· vom restrânge informaţiile necesare să aducă evoluţia firmei;

· vom pierde din neglijenţă;

· chiar şi cei mai ambiţioşi angajaţi vor fi eventual obosiţi să-şi bată capul cu zidul aproape de neînvins al conducerii.

5. Protecţia informaţiei Schimbarea unei afaceri, luarea unei decizii rapide presupune o anumită discreţie în păstrarea unui secret. 

Protecţia firmei este necesară pentru că având o piaţă a acţiunilor garantată, cu o cerere continuă pentru produsele şi serviciile noastre şi o marjă confortabilă de profit, păstrarea informaţiei este ceva esenţial, doar managerii care pierd o consideră un joc. Personalul firmei nu este un copil care face greşeli şi în care nu putem avea încredere. Fiecărui nivel ierarhic al unei firme trebuie să i se acorde o anumită doză de încredere, pentru că cea mai apreciată expunere pentru decizia de management va fi atunci când vom implica personalul, dăruindu-le o anumită doză de cunoaştere.

Oamenii au nevoie de informaţie, chiar şi de o informaţie neesenţială, care promovează interesele lor generale şi reafirmă abilitatea de a deţine mai multă cunoaştere decât computerele sau maşinile cele mai sofisticate. 

6. Eliminarea pedepselor Majoritatea managerilor consideră oamenii o generaţie de roboţi - roboţi umani, care realizează grafice, schiţe, instrucţii speciale, procese pentru cazul static al unui automat.  "Pericolul trecutului a fost că oamenii deveneau sclavi, pericolul viitorului este că omul devine robot".

Este foarte normal ca managementul să fie un exerciţiu de judecată, discreţie, dar restricţiile ce cauzeză diverse conflicte trebuie eliminate.

Managerul nu trebuie să fie un birocrat bine reglat, care favorizează un anumit grup şi are mereu acordul acestui grup pentru că acest grup distruge întreaga creativitate care este sub comanda lui. 

7. Formarea unui stil de lucru Este dificil să vedem calităţile personalului, partea riscantă intervine în cazul în care nu recunoaştem talentele, capacităţile pe care le conducem şi vedem doar strategia de a obţine profit, sau de a ne dubla capitalul.

Reuşita nu înseamnă numai maximalizarea profitului prin eliminarea potenţialului uman, cuantificând natura calitativă a acestui potenţial într-o manieră artificială.

Trebuie să considerăm oamenii, să le evaluăm interesele care corespund cu scopurile lor şi se combină în managementul firmei.

8. Eliminarea stărilor de tensiune Tensiunile conflictuale între sindicate şi manageriat, agravează condiţiile existente în evoluţia firmei. Managerii nu trebuie să refuze cunoaşterea, ei trebuie să se acomodeze schimbării şi să găsească mereau soluţii favorabile, să aibă viziune în afaceri într-o lume ce stagnează şi stopează progresul.

c. Eliminarea riscurilor prin adaptabilitatea managerului la schimbare

Într-un climat dominat de schimbare trebuie să fim atenţi să identificăm, să selectăm managerii care au o poziţie elastică, flexibilă ce crează un climat pozitiv cu o atitudine pozitivă la schimbare:

1. Identificarea resurselor manageriale Managerii trebuie să aibă abilitatea de a-şi utiliza la maxim resursele şi să facă faţă schimbărilor riscante cu care se confruntă firma.

Managerii ce ţin să specifice procese şi tehnici sunt confruntaţi numai cu idealuri şi nu sunt capabili de finalizare.

2. Orientarea scopului managerului Resursele managerului sunt de cele mai multe ori scopuri-orientate, ei aleg să realizeze aceste scopuri, sau încalcă regulile ori le deviază dintr-un capriciu. Scopul-orientat al managerilor consideră că efectul schimbării este de a reduce importanţa oricărui proces sau tehnică managerială şi de a dezvolta succesul.

3. Abilitatea de a sintetiza Nu este necesară doar o sinteză în ansamblul firmei, trebuie să ne facem timp pentru a ne ocupa de realizarea unor condiţii ideale pe care să le putem controla. Managerii trebuie să înţeleagă şi cu o fracţiune de secundă înainte evoluţia deciziei lor.

4. Previziuni Managerii trebuie să privească constant în viitor evitând orizontul nevoilor lor imediate, eliminând schimbarea sau reducând riscurile pe care le produce un efect nedorit. Ei trebuie să posede o calitate specială denumită viziune, să aibă abilitatea de a schimba o perspectivă apropiată în depărtare şi de a se întoarce aproape instantaneu în prezent.

Managerii trebuie să dezvolte şi să selecteze talente, talente care să le realizeze obiectivele. Neliniaritatea succesului demonstrează adaptabilitatea managementului şi un viitor atractiv pentru ca un manager să facă faţă schimbărilor.

Îndemânarea de a schimba managementul firmei focalizează atenţia managerială de la detaliere la sumar, de la termenul apropiat la termenul îndepărtat şi de la profitul firmei la venitul persoanei. Managerii deosebiţi pot schimba un domeniu unde activitatea este paralizată, pot ameliora problemele care apar într-un nivel scăzut al producţiei, pot ridica nivelul strategic al firmei.

d. Educaţia managerială

Selectarea unui manager este un proces continuu ce începe cu o întâlnire iniţială înaintea angajării şi se sfârşeşte cu angajarea. Trebuie să identificăm constant, să atragem şi să recompensăm managerii. Fiecare atitudine a managerului trebuie să fie mereu o decizie optimă care să fie şi cea mai bună posibilitate pe care ei o pot lua în acel moment.

Diferenţa dintre învingători şi învinşi cere doar câţiva paşi care trebuie precizaţi:

1. O selectare continuă;

2. Respectul pentru aplicarea deciziilor manageriale;

3. Evaluarea frecventă a resurselor;

4. Recunoaşterea talentelor;

5. Identificarea obstacolelor;

6. Furnizarea de informaţii personalului.

e. Riscurile investiţiei umane

În ciuda uriaşelor profituri pe care capitalul uman le aduce, noi nu putem să investim în oameni fără să ne asumăm anumite riscuri.

Capacitatea oamenilor nu a fost niciodată măsurată, trebuie să ne adaptăm unor idei noi:

· umanul aduce adaptabilitate;

· oamenii aduc un preţ al valorii nemăsurabil;

· oamenii trebuie să fie educaţi, ei se atrofiază când sunt ignoraţi;

· umanul aduce valoare pentru că se poate schimba şi refolosi.

Nu trebuie niciodată să presupunem că afacerea noastră o preluăm pentru a o dezvolta, dar trebuie mereu să recrutăm cei mai buni manageri ca o condiţie a funcţionalităţii firmei.

Managerii reprezintă nu numai un prim cost ci şi o investiţie continuă.

Este dificil de a testa efectele posibile ale investiţiei fără să facem încă de la începutul acţiunii o corelaţie directă între profitul investiţiei şi efectul ei. Trebuie să avem o justificarte a fondurilor de investiţie umană şi să constatăm cum au fost ele cheltuite.

Inadaptabilitatea de a măsura sau contabiliza investiţia în capitalul uman conduce la falimentul firmei, investiţia în oameni produce calităţi, talente, adaptabilitate la mediu ce nu poate fi niciodată văzută sau evaluată printr-un grafic.

Investiţia în capitalul uman profilează o confruntare cu oamenii, o îmbunătăţire a şanselor noastre de succes în afaceri, o eliminare a personalului care produce stări de tensiune, situaţii recalcitrante.

Riscurile sociale subliniază capacitatea firmei de a fi flexibilă în:

· acordarea salariilor 

· capacitatea de inovare adoptată 

· promovarea unui climat social favorabil 

· capacitatea de a utiliza personalul

· eficienţă economică/productivitate.

MANAGEMENTUL RISCULUI ÎN AFACERILE ÎNTREPRINDERII

Afacerea: noţiune, etape, caracteristici

Viaţa socială ne obligă să iniţiem afaceri, să desfăşurăm o activitate utilă.

Dicţionarele "Larousse" definesc afacerea ca "... tot ce constituie obiectul unei ocupaţii şi priveşte interesul cuiva (întreprinzător): activităţi comerciale, industriale, financiare etc." sau, în Marea Britanie, conform "The Concice Oxford Dictionary" (1985, p. 16): "... lucru ce trebuie făcut pentru a câştiga bani". În SUA afacerea este "... o tranzacţie cu finalitate" (S. Godin, C. Conley - Business Rules of Thumb, Wamer Books, 1987, p. 3).

În sinteză, afacerea poate fi definită ca un raport între doi întreprinzători care tratează pentru a-şi impune unul altuia interese morale sau materiale. Afacerea poate aparţine unui singur întreprinzător care îşi asumă întregul risc sau aparţine mai multor persoane asociate care se înţeleg să împartă într-un anumit mod drepturile şi obligaţiile.

Afacerile au o arie largă de manifestare în domeniul productiv, comercial, financiar etc., din sectorul privat sau public.

Literatura de specialitate prezintă o paletă largă de motivaţii pentru lansarea unei afaceri (Tabel).

Categorii de motivaţii ce influenţează lansarea într-o afacere Tabelul

	Nr. crt.


	Categoria de motivaţii


	Componente



	1.


	Motivaţii profesionale:


	- perspectiva unei munci atrăgătoare

- perspectiva de a face descoperiri

- perspectiva de a perfecţiona metode şi tehnici antreprenoriale

- perspectiva obţinerii prestigiului

	2.


	Motivaţii psihologice:


	- statutul şi respectul social ce decurg din poziţia de întreprinzător

- renumele ce se poate obţine

- extinderea relaţiilor

- statutul de a fi propriul tău stăpân

	3.


	Motivaţii materiale:


	- posibilitatea de a obţine câştiguri mari

- asigurarea unui nivel de trai ridicat pentru familie

- siguranţa locului de muncă

	4.


	Motivaţii morale:


	- perspectiva de a realiza ceva deosebit

-perspectiva de participa la progresul societăţii


În sinteză, motivaţiile ce pot determina iniţierea unei afaceri se pot grupa în:

· puterea;

· independenţa oferită;

· dorinţa de explorare.

Întreprinzătorul de succes este preocupat de ideea oportunităţii unei afaceri. O afacere oferă oportunitatea de:

· a face ce-ţi place;

· a-ţi manifesta spiritul creator;

· a-ţi utiliza întregul potenţial;

· a obţine profit nelimitat.

Fiecare întreprinzător are modul său specific de a iniţia şi dezvolta o afacere. Prevenirea eşecului acesteia este guvernată de cunoaşterea şi respectarea a o serie de reguli:
· cunoaşterea afacerii în profunzime;

· derularea afacerii după un plan;

· înţelegerea formulărilor de tip financiar;

· administrarea raţională a resurselor financiare;

· apelarea la o consultanţă profesională competentă;

· flexibilitatea în afacere şi adaptarea la schimbările din mediul înconjurător.

Succesul unei afaceri depinde de capacitatea întreprinzătorului de a-şi manifesta iniţiativa, de a măsura respectarea unui set de principii în abordarea afacerii, ca:

· a şti să acţionezi înaintea celorlalţi;

· a lua în considerare clientul, astfel încât dirijarea afacerii să se facă În sensul şi În întâmpinarea cerinţelor acestuia;

· a fi flexibil, uşor adaptabil la schimbările mediului ambiant;

· a respecta ferm angajamentele asumate;

· a fi cel mai bun în domeniul ales;

· a face afaceri, numai cu persoane ce au făcut dovada probităţii morale.

Riscul în afaceri - componentă intrinsecă a economiei concurenţiale

Un element major, cu profunde semnificaţii şi consecinţe ce caracterizează din plin particularităţile mediului de afaceri, îl reprezintă riscul în afaceri.

Noţiunea de risc este opusă celei de siguranţă. Din punct de vedere formal se consideră că starea de siguranţă desemnează cazurile în care anticipările sunt unice sau limitate într-o marjă foarte restrânsă. În realitate, întreprinzătorii realizează anticipări care acoperă marje largi de valori, cu grade de probabilitate foarte diferite.

Termenul de risc este utilizat pentru a descrie tocmai asemenea situaţii, în care anticipările nu sunt unice, dar se pot aprecia probabilităţile fiecărei valori posibile.

În fapt, selecţia pe care o operează mecanismele pieţei între agenţii competitivi şi cei necompetitivi asociază oricărei activităţi economice riscul eşecului.

"Într-o economie de piaţă, indivizii îşi riscă timpul şi banii, sperând că vor câştiga profituri. În timp ce mulţi dau greş, alţii reuşesc. ... Sistemul de piaţă funcţionează prin încercare şi eroare pentru a separa succesele de eşecuri şi a aloca resurse pentru ceea ce se dovedeşte a fi o inovaţie plină de succes". (R.e. Lipsey, K.A. Chrystal, Economia pozitivă. Editura Economică, Bucureşti, 1999).

Desigur, comportamentul întreprinderilor sau întreprinzătorilor, evident, este diferenţiat, în funcţie de perspectiva preferinţei spre risc, în mai multe categorii:
· adversari ai riscului

· indiferenţi la risc

· iubitori ai riscului.

În acest context, instituţia falimentului reprezintă tocmai încercarea de a încadra juridico-economic acele situaţii în care riscul potenţial devine, în anumite împrejurări, o certitudine gravă pentru anumite întreprinderi.

Riscul economic poate fi definit prin modul de acţiune într-un mediu de afaceri în care factori mai puţin controlabili sau necontrolabili pot interveni în mod aleator şi influenţa negativ rezultatele activităţii unei întreprinderi. Riscul trebuie evaluat şi acceptat numai în anumite limite.

Riscul economic, riscul eşecului "în afaceri" trebuie avut în vedere ca un factor omniprezent în condiţiile economiei de piaţă, ca un factor de selecţie naturală, ceea ce îl impune tot mai evident ca o funcţie a competenţei manageriale.

Pentru a răspunde la întrebarea: Cum pot fi adoptate deciziile manageriale atunci când rezultatul oricărei alegeri este incert? Trebuie ţinut seama de două concepte:

· valoarea aşteptată, care exprimă efectul cel mai probabil în situaţii care se repetă de mai multe ori;

· gradul de risc, care se măsoară prin dispersia unor efecte posibile dacă o situaţie se repetă de mai multe ori.

Riscul în afaceri depinde de strategia fiecărei întreprinderi, de capacitatea ei de a anticipa evoluţia segmentului economic condus, de a-şi valorifica, cât mai inspirat şansele.

"Concurenţa îmbracă mai multe forme decât am putea înşira şi, de regulă, mai multe decât concurenţii pot anticipa şi preîntâmpina" (Paul Heyne, Modul economic de gândire, E.D.P., Bucureşti, 1991, p. 193).

În general, se disting două tipuri de risc, şi anume:

· risc "pur" (sau risc asigurat);

· risc speculativ.

Reprezentarea grafică a tipurilor de risc

Riscul "pur" (risc asigurat) este consecinţa unor evenimente accidentale, care constituie o ameninţare imprevizibilă pentru întreprindere, delimitarea pierderilor fiind dificilă. În afara celor provenite din acţiunea unor factori externi (uragane, furtuni, calamităţi naturale, comportamente "anormale": războaie, atentate, vandalism), riscurile "pure" pot fi generate de o serie de insuficienţe în activitatea unor întreprinderi (de exemplu: erori de concepţie ori de fabricaţie, întreţinerea defectuoasă a maşinilor şi utilajelor, nerespectarea normelor de securitate şi protecţie a muncii etc.).

Riscul "speculativ" provine din voinţa managerului de a-şi realiza obiectivele ce vor conduce la creşterea puterii economice a întreprinderii. Riscul speculativ se poate realiza în timp şi poate fi controlabil prin aplicarea tehnicilor de gestiune, precum şi a celor de management, marketing etc.

În general, factorii care implică acest tip de risc pot fi:

· deciziile autorităţilor publice (de exemplu: fiscalitate, drepturi ale societăţilor etc.);

· tehnicile de producţie (de exemplu: brevete, informatizare);

· factorii financiari (de exemplu: investiţii, rentabilitate etc.);

· factori umani;

· factori structurali (de exemplu: organizare, fuzionare cu alte întreprinderi etc.).

Economia clasică a opus adesea două tipuri de riscuri, disociindu-le. Riscul "pur" fiind considerat ca depinzând de întâmplare sau neşansă, iar riscul "speculativ" intră în sfera de interes a managerilor de întreprinderi. 

Aşa cum, în mod corect, semnalează Orio Giarini, "unul din efectele complexităţii în creşterea societăţii industriale şi una din principalele caracteristici a fost aceea că... riscurile pure şi riscurile antreprenorilor se condiţionează din ce în ce mai strâns unele cu altele". Din acest motiv, asistăm în prezent la o integrare a managementului acestor două tipuri de risc, nu numai pe verticală, dar şi pe orizontală. În general, cele două tipuri de risc provin nu numai din cauze ale funcţionării interne ale întreprinderii, ci şi din cauze generate de mediul întreprinderii.

Cauzele interne şi ale mediului întreprinderii generatoare de risc

Delimitări şi interdependenţe între "riscurile pure" şi "riscurile speculative"

Opus marii diversităţi de manifestare, riscurile speculative prezintă o serie de caracteristici comune:

· riscul speculativ este acceptat; nu este suportat fără ştirea întreprinderii;

· rezultă dintr-o alegere gândită, studiată;

· riscul speculativ poate fi delimitat; întreprinderea poate decide angajarea sa în limita bugetului corespunzător: bugetul de lansare a produselor noi, bugetul de publicitate, bugetul de cercetare... etc.;

· riscul speculativ se realizează în timp; numai după o perioadă de probă întreprinderea se poate pronunţa asupra pierderilor ocazionate de un produs nou sau a degradării rezultatelor sale;

· realizarea riscului speculativ survine rareori fără semne premergătoare;

· riscul speculativ poate fi controlat; întreprinderea poate acţiona asupra lui, oricare ar fi stadiul de evoluţie.

Riscurile pure reprezintă caracteristici comune, ca:

· riscul pur nu este acceptat în contrapartidă cu o posibilitate de câştig;

realizarea sa determină o pierdere pentru firmă; nerealizarea sa nu constituie un câştig; Întreprinderea îl suportă uneori fără ştirea sa;

· riscul pur nu se realizează în timp; acesta se realizează pe neaşteptate, în general fără semne premergătoare;

· riscul pur este un eveniment aleator, independent de voinţa părţilor;

aceste două caracteristici au fost preluate de legiuitor pentru a defini natura contractului de asigurare. De fapt, în limbaj curent, expresia "risc asigurat" este des folosită în locul expresiei "risc pur";

· riscul pur este dificil de controlat, cu atât mai mult cu cât apariţia şi extinderea sinistrului sunt independente de voinţa întreprinderii. Acesta este motivul pentru care asigurarea riscului este încredinţată unor Companii de Asigurări.

Economia clasică a opus adesea aceste două tipuri de risc, disociindu-le. În realitate, aceste două tipuri de risc sunt adesea interdependente. Realizarea sau agravarea unui risc pur poate avea la bază rezultatul interdependenţei sporite între cele două categorii de risc. Acesta este un motiv al integrării managementului acestor categorii de risc într-un proces unic.

Două dimensiuni ale managementului riscului în afaceri al întreprinderii

Oricare ar fi domeniul în care se realizează, managementul riscului comportă, în mod fundamental, două dimensiuni complementare, respectiv:

a) gravitatea sau consecinţele financiare ale riscului;

b) costurile asociate gestiunii riscului respectiv.

· investiţiile şi cheltuielile ocazionate de asigurarea cu mijloace de prevenire şi protecţie;

· costul transferului de risc (în special primele de asigurare);

· pierderile pe care întreprinderea şi le asumă în cazul realizării situaţiei de fisc.

Chiar atunci când un risc este identificat, aceasta implică un cost al luării în evidenţă, incluzând şi costul unei eventuale asigurări.

Pe baza abordării interdependente a acestor două dimensiuni ale riscului, se pot contura mai multe politici manageriale ale riscului. 

Politici manageriale de risc în afara zonei acceptate de întreprindere

Pornind de la o situaţie tipică a unui risc situat în afara zonei de acceptare de către firmă, se pot contura mai multe tipuri de management sau politici manageriale ale riscului (aşa cum rezultă din figura de mai sus) pentru o întreprindere: 

· Managementul preventiv permite reducerea costului riscului, limitând posibilitatea realizării şi respectării lui;

· Managementul prin transfer urmăreşte transferarea creşterii costurilor de risc (de exemplu: costul de asigurare), prin transferarea unor consecinţe asupra altui agent economic (asigurantul, co-contractantul etc.);

· Managementul previzional urmăreşte reducerea consecinţelor financiare ale riscului, prin acţiuni de minimizare a efectului acestora.

Astfel, obiectivul întreprinderii - prin asocierea corespunzătoare a celor trei politici manageriale - este de a rămâne în interiorul unei zone unde riscul este suportabil, respectiv variabilitatea (consecinţele) este inferioară unui "sinistru" maxim posibil, iar costul este inferior unei limite impuse de rentabilitatea întreprinderii. 

Luarea în considerare a factorului de risc în procesul decizional se impune ca una din preocupările majore ale managementului întreprinderii. Asigurarea securităţii şi ameliorarea vulnerabilităţii întreprinderii impun o selecţie atentă şi riguroasă a persoanelor angajate cu responsabilităţi precise în managementul riscului. De fapt, conceperea unei politici a riscului şi controlul asupra aplicării acesteia sunt o sarcină a controlului contabil, acesta fiind cotat de o serie de specialişti ca "mijloc de control sistematic *** de corectare a operaţiilor determinate" (J.M. Mousseron, Technique contractuelle, Francis Lefebre, 1988). 

În domeniul managementului riscului, controlul contabil se justifică cu atât mai mult cu cât riscurile sunt generate de toate funcţiunile întreprinderii. 

Amplificarea gravităţii riscurilor a determinat marile întreprinderi să creeze o nouă funcţiune, aşa-numita funcţiune de control intern al riscurilor, al cărei teren de acţiune se situează la fel de bine atât în domeniul riscurilor speculative, cât şi în cel al riscurilor pure.

 
Locul controlului contabil intern în cadrul întreprinderii este sugerat prin răspunsurile la întrebări de tipul celor cuprinse în Tabelul de mai jos.

Tipuri de întrebări pentru riscuri "speculative" şi "pure"

cu răspunsurile aferente reale

	
	Riscuri speculative
	Riscuri pure

	Cine decide?
	Managerul Întreprinderii
	Managerul Întreprinderii

	Cine coordonează?
	Cenzorul riscurilor
	Cenzorul riscurilor

	Cine dirijează?
	Direcţia Tehnică

Direcţia Administrativă

Direcţia Comercială

Direcţia Financiară
	Managerul riscului

	De ce?
	Pentru realizarea obiectivului propus (profit etc.)
	Pentru evitarea pierderilor

	Prin ce procedee?
	Management

Gestiune financiară

Marketing

Controlul gestiunii

Drept
	Prevenire

Protecţie

Asigurare

Autoasigurare 




Abordarea generală a controlului contabil are ca obiectiv definirea unui set de criterii pentru analiza riscului, ceea ce presupune un demers progresiv şi selectiv, fondat pe logică şi experienţă (figură).

Criterii pentru analiza riscului în abordarea generală a controlului contabil şi înlocuirea lui cu controlul intern al riscurilor

Abordarea generală a riscului va permite controlului contabil să înţeleagă specificul activităţii întreprinderii şi caracteristicile controlului efectuat de conducere sau manageri asupra activităţii proprii; să pregătească planul de intervenţie prin anticiparea zonelor expuse riscului şi identificarea principalelor căi de intervenţie. 

Riscul responsabilităţii întreprinderii de a produce o gamă de produse sau bunuri (mărfuri) se situează la limita riscului pur şi a celui speculativ, cunoscut fiind că datorează, în general, realizarea unor erori în comportamentul uman (de exemplu: erori de concepţie, de fabricaţie, de etichetare, erori de instrucţiuni de utilizare etc.).Intervenţia factorilor de decizie ai întreprinderii asupra diferitelor faze de fabricaţie şi comercializare a produsului poate fi, spre exemplu, o modalitate de diminuare a riscului.

Din acest punct de vedere, filozofia "cercurilor de calitate" care se înscriu într-o strategie de progres şi de performanţă socio-economică poate contribui la un management mai bun al riscului.

În faţa incertitudinii de a măsura în avans riscul responsabilităţii civile faţă de produse, organizarea transferului de risc apare ca o necesitate pentru întreprindere, ea având în acest sens două posibilităţi: 

· transferul juridic al riscului asupra altuia;

· asigurarea riscurilor.

Un prim semnal al maturizării relaţiilor economiei de piaţă ar fi însuşirea - la nivelul întreprinderilor - a unei gândiri manageriale strategice în ceea ce priveşte contracararea riscului economic. 

Astfel, managerii de întreprinderi din România sunt puternic marcaţi în ceea ce priveşte dimensiunea riscului în afaceri. 

Trecerea de la starea de "protecţie economică" asigurată de birocraţia statală din perioada anterioară, la cea expusă riscurilor inerente sistemelor concurenţiale, este îngreunată de particularităţile perioadei de tranziţie. 

Problemele sunt cu atât mai complexe, cu cât procesul de tranziţie al economiei româneşti se anunţă dificil şi îndelungat, ceea ce va selecta inevitabil pe cei capabili să gândească şi să acţioneze creativ şi eficient. 

Riscurile nu sunt numai de natură comercială, financiară sau tehnologică. Ele sunt, în esenţă, riscuri structurale derivate din poziţia întreprinderii în cadrul economiei naţionale, a ramurii, din nivelul dotării tehnice etc. La aceasta se adaugă influenţa modificării unor corelaţii macroeconomice fundamentale (de exemplu: măsuri preconizate de guvern în concordanţă cu solicitările organismelor internaţionale, de aliniere a preţurilor interne la materii prime şi energie la preţurile mondiale, unificarea cursului de schimb al monedei naţionale în raport cu Dolarul sau Euro etc.) care afectează deciziile managerilor de întreprinderi româneşti.

Elementele de fond ale teoriei şi practicii care conturează o adevărată strategie de atenuare a riscului în afaceri se cer apropiate sistematic, cu maximum de atenţie, în corelare cu particularităţile mediului de afaceri din fiecare ţară. 

Teme pentru proiecte:

1. Riscul în activitatea unei firme

2. Fazele procesului de management al riscului

3. Metode de identificare a riscului 

4. Metode de eliminare a riscului

5. Metode de diminuare a riscului

6. Riscuri economice
7. Riscuri financiare

8. Riscuri comerciale(riscul de transport, riscul de preţ, riscul în desfacere)                
9. Riscuri de fabricaţie

10. Riscuri politice

11. Riscuri sociale

12. Riscuri juridice

13. Riscuri în asigurări

14. Riscuri de investiţie

